Branden Grace se 62 is laagste Major-telling in geskiedenisBranden Grace tydens se geskiedkundige ronde (Foto Facebook) Die Suid-Afrikaner Branden Grace, wat Vrydag die valbyl in 45ste posisie met net twee houe geklop het, het Saterdag die eerste speler in die 412de Major-gholftoernooi oor 157 jaar geword wat ŉ ronde van 62 houe gespeel het. Met hierdie agt-onder-prestasie het Grace na die vyfde plek opgeskuif met sy telling oor drie rondes op 206, vier houe onder die baansyfer en sewe houe agter Jordan Spieth se 199. Spieth was ná al drie rondes voor – ná die eerste ronde gesamentlik met Matt Kuchar wat nou drie houe agter is, en Brooks Koepka, wat ses houe agtergeraak het. Natuurlik sal Grace drome droom van ŉ oorwinning, maar die realiteit is dat hy sy wonder-ronde van Saterdag sal moet herhaal en hoop dat Spieth nie met ’n enkele hou verbeter nie om hom verby te steek. En dan is daar natuurlik ook nog Kuchar, Austin Connelly en Brooks Koepka wat tans voor Grace is en self met twee of drie houe onder baansyfer in die laaste ronde sy droom kan verongeluk. Saterdag, met die weer so goed as wat dit Vrydag aaklig was, het Grace vyf houe oor die eerste nege en drie oor die tweede nege opgetel. ♦ Benewens Grace het Shaun Norris, die Suid-Afrikaner wat sy gholf in Asië speel waar hy reeds vier titels gewen het, soos Grace Saterdag geen hou aan syfer afgestaan nie en vyf voëltjies behaal. Sy 65 gee hom ŉ totaal van 210, gelyk aan syfer en die tweede beste Saterdag van die Suid-Afrikaners. ♦ Ernie Els het sy bestendigheid in die toernooi voortgesit, gelyk aan syfer 70 gespeel en is nou een oor vir die toernooi. Brandon Stone het twee minder as syfer gespeel en hy is op 213 nou drie oor baansyfer, terwyl Charles Schwartzel met sy 71 en drieronde-telling van 215 gesamentlik derde laaste is van die spelers wat na die tweede ronde kon voortspeel. Klik op die skakel vir die volledige tellings: https://www.theopen.com/Leaderboard#!/traditional